
МОТИВИ
към проект на Етичен кодекс на общинските съветници в Общински съвет – Летница
(На основание чл. 28, ал. 2 от Закона за нормативните актове, във връзка с чл. 21, ал. 4 от Закона за местното самоуправление и местната администрация /ЗМСМА/ и § 5 от ПЗР на Закона за прозрачност при представителство на интереси /ЗППИ/)

I. Причини, които налагат приемането на акта: В бр. 38 на „Държавен вестник“ от 9 май 2025 г. са обнародвани изменения и допълнения в Закона за местното самоуправление и местната администрация (ЗМСМА). Съгласно новата разпоредба на чл. 21, ал. 4 от ЗМСМА, общинският съвет приема Етичен кодекс на общинските съветници. В чл. 36 се създава и нова ал. 2, съгласно която общинският съветник е длъжен да осъществява дейността си при спазване на правилата на Етичния кодекс. Цитираните нови разпоредби в ЗМСМА създават законово задължение за Общински съвет – Летница да подготви и приеме Етичен кодекс, който да регламентира етичните норми и спазването на професионалните стандарти на поведение от страна на съветниците при осъществяване на техните правомощия.
С приемането на Закона за прозрачност при представителство на интереси (ЗППИ) (обн., ДВ, бр. 30 от 27. 03. 2026 г.) и по силата на § 5 от неговите преходни и заключителни разпоредби, за общинските съветници и председателя на общинския съвет възниква изрично законово задължение да приемат етични правила за осъществяване на представителство на интереси в 6-месечен срок от влизането в сила на закона.
Настоящият проект инкорпорира въпросните правила в структурата на Етичния кодекс, осигурявайки синхронизация с новите нормативни изисквания за откритост, прозрачност и отчетност при взаимодействието с трети лица и лобисти.

II. Цели, които се поставят с предложения проект: Основната цел на проекта на Етичен кодекс е регламентирането на ясни морални и етични норми и стандарти за поведение. С неговото прилагане се цели повишаване на общественото доверие в дейността на Общински съвет – Летница, осигуряване на прозрачност, почтеност и прозрачност при вземането на решения, както и утвърждаване принципите на местното самоуправление на територията на Община Летница.

III. Финансови и други средства, необходими за прилагането на новата уредба: Приемането и прилагането на Етичния кодекс на общинските съветници не изисква изразходването на финансови средства от бюджета на Община Летница.

IV. Очаквани резултати от прилагането: С приемането на Етичния кодекс се очаква привеждане и синхронизиране на местната подзаконова нормативна уредба с действащото национално законодателство. Очаква се също така утвърждаване на висок професионализъм и укрепване на доверието на гражданите в работата на Общински съвет – Летница.

V. Анализ за съответствие с правото на Европейския съюз: Предлаганият проект на Етичен кодекс на общинските съветници в Общински съвет – Летница е в пълно съответствие с нормативните актове от по-висока степен в Република България, както и с Европейската харта за местното самоуправление и правото на Европейския съюз.


VI. Информация относно обществените консултации и удължаване на срока
На основание чл. 26, ал. 3 и ал. 4 от Закона за нормативните актове, проектът на Етичен кодекс заедно с настоящите мотиви е публикуван на официалната интернет страница на Община Летница.
С оглед необходимостта от задълбочено обществено обсъждане на новите правила, свързани с приложението на ЗППИ и разширения обхват на кодекса, срокът за провеждане на обществени консултации по проекта се удължава с 30 дни, считано от 17. 09. 2026 г. като становища и предложения могат да бъдат подавани в рамките на удължения законов срок в Общински съвет – Летница. 
На основание чл. 26, ал. 3 и ал. 4 от Закона за нормативните актове, проектът на Етичния кодекс заедно с настоящите мотиви са публикувани на официалната интернет страница на Община Летница (раздел „Общински съвет/Проекти на нормативни документи“) за обществени консултации.

